La 5a edició de la Fira del Playmobil de Tàrrega ha rebut durant el cap de setmana la xifra rècord de 15.000 visitants, 1.000 més que l'any passat. Enguany, l'organització també ha notat un augment significatiu de públic vingut de les comarques de Barcelona i s'ha calculat que el 70% dels visitants eren de fora de Tàrrega. La fira ha exposat més de 5.000 figures al Pavelló del Club Natació Tàrrega amb 16 diorames que recreaven amb tot detall diversos móns en miniatura. El certamen també ha tingut un vessant solidari: un 10% del romanent de les estrades es destinarà a un projecte de l'àrea de pediatria del CAP de la capital de l'Urgell. L'Associació Agrat i SomosClicks, organitzadors de l'esdeveniment, consideren que la fira ha estat un "èxit" i destaquen la bona valoració que els visitants han fet tant dels diorames, com de l'espai del Club Natació i de l'organització. A més, asseguren que els venedors també han certificat un augment de les vendes respecte l'any passat i remarquen l'assistència de públic molt especialitzat en les joguines dels Playmobils. Segons els organitzadors, durant els dos dies del cap de setmana s'han registrat cues a les entrades del Club Natació i aquest diumenge al matí ha estat el dia de més assistència. L'Associació Agrat també ha obsequiat amb entrades gratuïtes infants de famílies sense recursos de la Creu Roja Tàrrega, Centre Obert, Associació Alba i Caritas. Per a commemorar el cinquè aniversari, aquest any la fira ha exhibit el primer diorama de temàtica targarina. Es tracta d'una plasmació de la Fira de Teatre al Carrer realitzada amb 400 clicks a càrrec de la família Burgués de Tàrrega. Fins a 15 persones han esmerçat esforços per reproduir minuciosament emblemàtics edificis i monuments de la ciutat. També ha destacat el diorama més gran muntat mai a Tàrrega, de 30 m2, dedicat a la construcció del pont sobre el riu Tsavo a l'Àfrica. Molta participació en els concursos Agrat i SomosClicks consideren que un dels punts destacats de l'esdeveniment ha estat la repercussió que s'ha generat a les xarxes socials. Fins a 89 persones han participat al concurs fotogràfic Selfie-Click i durant el cap de setmana s'han penjat moltes fotos i comentaris amb l'etiqueta #FiraPlaymobilTarrega. També asseguren que va tenir molta participació el concurs dels Comerços organitzat amb Foment Targarí ja que "es van veure molta gent buscant les figures amagades als aparadors de les botigues targarines". Per la seva banda, el concurs de diorames va comptar amb 16 participants, xifra rècord. També ha tingut "molt bona acollida" la rifa amb motiu dels 5 anys del click de xocolata gegant d’El Pati i el concurs Busca-Click patrocinat per Qualia.

Summary: La 5a edició de la Fira del Playmobil de Tàrrega rep la xifra rècord de 15.000 visitants


Òmnium Cultural ha celebrat aquest dissabte l'elecció de Josep Maria Álvarez al capdavant de la UGT a nivell estatal i ha assegurat que això referma l'aposta pel dret a decidir. A través d'un breu comunicat l'entitat ha convidat Álvarez "a seguir treballant plegats per aconseguir fer un país millor de tots i per a tots". De fet, Òmnium Cultural ha recordat que ha treballat conjuntament en els darrers anys amb la UGT a Catalunya "per aconseguir que es faci realitat la voluntat dels catalans de decidir lliurement el futur del país". L'entitat cultural espera que Álvarez mantingui ara al capdavant de la UGT el seu "compromís personal" de seguir defensant el dret a decidir i es mostra convençuda que amb l'antic líder de la UGT a Catalunya al capdavant del sindicat a nivell estatal es podrà "seguir avançant en aquest camí".

Summary: Òmnium considera que l'elecció d'Álvarez com a líder de la UGT referma l'aposta pel dret a decidir


Tots els trams de la manifestació de la Diada a Barcelona ja han penjat el cartell de complet. Segons ha anunciat l’Assemblea Nacional Catalana (ANC) en un comunicat, aquest diumenge al matí s’ha acabat d’omplir l’últim que faltava, el 42, al Passeig de Sant Joan. Tot i això, l’ANC i Òmnium Cultural recorden que tothom és benvingut a qualsevol dels punts, encara que no s'hagin inscrit, i fan una crida a desbordar els carrers de la capital. Segons ha anunciat el president de l’ANC, Jordi Sánchez, les inscripcions a les cinc manifestacions de la Diada descentralitzada han pujat fins a les 370.000 persones, 30.000 de les quals s’han apuntat en les darreres 48 hores. Més de 600 periodistes, entre els quals una cinquantena de mitjans internacionals, s'han acreditat per cobrir la Diada als cinc punts del territori que acolliran les mobilitzacions descentralitzades (Salt, Lleida, Berga, Tarragona i Barcelona). El hashtag de la Diada és #Apunt11S.

Summary: Cartell de complet a tots els trams de la Diada a Barcelona


Efectius del Servei Marítim de la Guàrdia Civil de Tarragona han intervingut trenta aparells de pesca fondejats a dues milles de la costa de Cambrils (Baix Camp). Es tracta de nanses no autoritzades, gàbies que es fan servir per pescar pops de roca, que suposaven un greu risc per a la navegació ja que s'havien situat a una profunditat prohibida i sense senyals d'abalisament (ni boies ni plaques d'identificació). Dins de les nanses no hi havia captures però també es van intervenir 500 metres de cordell. La Guàrdia Civil ha iniciat la investigació per determinar qui en pot ser el propietari. La intervenció es va produir la setmana passada quan efectius del Servei Marítim de la Guàrdia Civil feien tasques de conservació, inspecció de naus i control mediambiental amb l'embarcació 'Riu Francolí'. Els aparells de pesca es van trobar en dues línies a uns quinze metres de profunditat.

Summary: La Guàrdia Civil intervé una trentena de nanses no autoritzades per pescar pop de roca a Cambrils


El Festival de Cap Roig se celebrarà del 8 de juliol al 17 d’agost amb un cartell d’artistes encapçalats pel nord americà Rod Stewart, el guitarrista Santana, Status Quo, les irlandeses The Corrs i Richard Aschroft. Manel, Love of Lesbian, Sopa de Cabra, Sergio Dalma i Els Catarres seran la quota catalana d’una edició amb presència majoritària d’artistes pop estatals: Amaral, Malú, Melendi, Manuel Carrasco, Alejandro Sanz, Rosario i Antonio Orozco, entre altres. El preu mitjà de l’entrada del festival, que espera rebre en la seva setzena edició 44.000 espectadors, és de 58 euros. Un estudi de la consultora PwC sosté que el festival va generar 14,7 milions “d’impacte directe” en l’edició de 2014.

Summary: Rod Stewart, Santana, Status Quo, The Corrs, Kings of Convenience i Manel actuaran al setzè Festival de Cap Roig


La comissió d’Estudi del Procés Constituent ha començat a caminar aquest dijous en una breu sessió marcada per les dures crítiques de la diputada del PPC Esperanza García, que participa en la comissió, i l’absència de C’s i PSC. La diputada dels populars ha qualificat la comissió de “frau democràtic” i ha denunciat que es fa d’esquena a la majoria de catalana, un 52%, que segons ella van votar el 27-S per continuar formant part d’Espanya. Aquestes declaracions han provocat la rèplica del diputat de Catalunya Sí Que Es Pot, Joan Coscubiela, i la portaveu de Junts pel Sí, Marta Rovira. Per la seva banda, la presidenta de la comissió, Muriel Casals, ha fet una crida a trobar espais de confluència i a fer una confrontació “amable, intel·ligent i estimulant”. Així mateix, ha subratllat que el mètode de treball de la comissió és la participació.

Summary: Les crítiques del PPC i l’absència de C’s i PSC marquen el tret de sortida de la comissió del procés constituent


Summary: El 16è Festival Internacional de Màgia de Badalona commemorarà el centenari del naixement de Li-Chang


Una auditoria detecta irregularitats en la gestió del Patronat de Turisme Costa Brava Girona durant l'exercici del 2014. L'informe identifica deficiències, sobretot, en els processos de concursos públics i adjudicacions de l'organisme autònom de la Diputació de Girona. Entre les carències hi ha que s'han adjudicat feines sense convocar concurs tot i que, per l'import, hauria calgut fer una convocatòria pública. Una altra de les anomalies és que s'han adjudicat contractes amb posterioritat a l'execució dels treballs. Un exemple d'això és la concessió de 12.221 euros per al disseny i producció de la maqueta del 'Bulli Foundation'. El full d'encàrrec és del 2 de juny del 2014 quan la maqueta ja estava exposada al públic l'endemà, el dia 3. La CUP ha donat a conèixer l'auditoria setmanes després d'haver fet públic l'estudi que identificava deficiències en la gestió del Consorci de la Costa Brava (CCB).  L'informe relatiu als treballs de control financer del Patronat de Turisme Costa Brava Girona que ha fet públic la CUP aquest dijous analitza la gestió de l'exercici del 2014. Les conclusions assenyalen fins a dotze punts dubtosos o millorables en la gestió.  El gruix de les irregularitats detectades estan relacionades amb els processos de contractació de serveis, ja sigui de forma directa o per convocatòria pública. L'auditoria ressalta que el Patronat de Turisme té aprovades unes instruccions pròpies d'obligat compliment que estipulen, entre altres, els principis de concurrència i transparència i que el contracte s'adjudicarà a qui presenti l'oferta econòmicament més avantatjosa. Això, segons revela l'anàlisi, no sempre ha estat així al llarg del 2014. L'auditoria posa com a exemple la contractació dels serveis de màrqueting i relacions públiques pel club de producte de golf. "Va ser adjudicat a l'empresa amb la segona oferta més avantatjosa, contravenint allò especificat", recull l'informe. A més, afegeixen que no s'ha justificat per quines raons no es van adjudicar els serveis a l'empresa més avantatjosa. Una altra carència que detecta l'auditoria és que s'han adjudicat directament alguns treballs tot i que la quantitat de l'import indicava que s'havia d'obrir un procés de licitació. En aquest sentit, exposa que s'han fraccionat algunes despeses que "serien susceptibles de ser adjudicades per procediment obert". Segons les normes del Patronat, el president pot realitzar contractacions sense publicitat de fins a 1 MEUR en contractes d'obres i subministraments i la direcció de fins a 200.000 euros en obres i 50.000 en subministraments. Contractes posteriors L'auditoria també ressalta que s'han aprovat contractes amb data posterior a l'execució de serveis. Un dels casos és el pagament de 12.221 euros per al disseny i producció de la maqueta per a l'exposició del 'Bulli Foundation'. Una maqueta que després es va cedir al mateix Patronat. L'informe detalla que el full d'encàrrec és del 2 de juny del 2014 quan la maqueta ja va estar exposada al públic a partir del dia 3. "Atenent a les dates de prestació dels serveis contractats hauria tingut lloc amb anterioritat a la data de formalització de l'encàrrec i, per tant, a la tramitació de l'expedient del procediment", recull l'auditoria. El mateix va passar amb el patrocini, per un import de 181.000 euros, de l'open d'Espanya masculí professional de golf. Segons l'informe, es va celebrar del 15 al 18 de maig del 2014 mentre que la resolució de presidència atorgant els diners data del 2 de juny. A més, en aquest cas l'auditoria recorda que l'import superava els 100.000 euros i, per tant, l'òrgan competent de contractació era el Consell d'Administració, que va ratificar l'acord de presidència encara més tard, el 17 de juliol del 2014.  Una altra irregularitat que revela l'auditoria és que el Patronat de Turisme ha assumit despeses que hauria d'haver repercutit en empreses privades. Exposa que el Patronat ha costejat íntegrament despeses dels clubs d'agents 'Club de màrqueting de golf' i 'Club natura i turisme actiu' quan els pressupostos inicials fixaven que el 50% les havien d'afrontar els socis del club.  Sense inventari de béns L'informe també conclou que el Patronat de Turisme no disposa de cap inventari de béns i drets dels què disposa i destaca que no existeix cap contracte de cessió per les dependències que actualment utilitza el Patronat, situades a l'avinguda Sant Francesc de Girona.  Segons l'auditoria, l'any 2014 el Patronat va tenir un pressupost de 4,81 milions d'euros (MEUR), el 89,04% dels recursos provenen de transferències de la Diputació de Girona. El 53,6% del total dels diners es van destinar a màrqueting i promoció turística de les comarques gironines.  La CUP ha fet pública l'auditoria poques setmanes després de donar a conèixer un informe que també detectava carències al CCB. Tal com va passar en aquella auditoria, el Patronat no va presentar al·legacions a l'anàlisi.  El diputat de la CUP a la Diputació de Girona, Lluc Salellas, ha demanat solucionar "immediatament" els errors detectats al Patronat. També insta a fer un debat de fons sobre el model de gestió dels organismes vinculats a la Diputació. "No és el primer cop que surten a la llum pública un seguit d'irregularitats i no pot ser que la institució resti immòbil davant d'aquests senyals d'alarma", ha ressaltat Salellas.

Summary: Una auditoria detecta irregularitats en els concursos públics i adjudicacions fetes pel Patronat de Turisme de Girona


La portaveu del Govern, Neus Munté, no ha volgut valorar aquest dimarts la possibilitat que l'Executiu creï una borsa d'aturats per a les tasques d'organització derivades del referèndum, que havia explicat com una idea sobre la taula poc abans la secretària general d'ERC i portaveu de JxSí, Marta Rovira. Munté, de fet, ha circumscrit la fórmula a l'àmbit de les propostes de partits, apuntant així a que aquesta és na idea d'ERC. Però en tot moment, la portaveu s'ha desentès de la borsa d'aturats i ha remarcat que "no forma part de les decisions del Govern". A més, Munté ha donat un toc d'atenció a Rovira i, sense esmentar-la, ha avisat que del que decideix el Govern, només en pot parlar el propi Govern. En tot cas, la portaveu ha advertit també que no desvetllarà detalls de l'estratègia a seguir en el referèndum, de la mateixa manera que, segons ella, tampoc ho fa l'executiu espanyol amb els seus plans per intentar impedir-lo.  La possibilitat de crear una borsa d'aturats que podrien ocupar llocs en l'organització del referèndum no és una idea que el Govern tingui sobre la taula. Si més no, a hores d'ara. Així ho ha explicat la portaveu de l'Executiu català en ser preguntada per la proposta que havia detallat Rovira assegurant que s'estava estudiant des del Govern. "Aquest no és un posicionament que hagem explicat com a Govern. Se'm demana un posicionament d'una opinió que molt legítimament fa una representant d'una formació política que jo respecto moltíssim. Al Govern analitzem diferents escenaris, però no estem en posició d'explicar res que tingui a veure amb això", ha comentat Munté, deixant clar que la idea de la borsa d'aturats és, ara per ara, d'ERC i no de l'Executiu.  A més, la portaveu ha volgut deixar clar que no li agrada que formacions polítiques o gent de fora del Govern parli d'acords o possibles decisions que ha de prendre l'Executiu. Així, sense esmentar-la, ha criticat que Rovira hagi comentat la proposta de la borsa d'aturats vinculant-la a l'Executiu. "Com a Govern, expliquem el que analitzem o decidim com a Govern però no altres formacions polítiques o grups parlamentaris", ha dit, tot afegint que "dels plans i decisions del Govern, en parlem com a Govern estrictament". Munté, a més, en ser reiteradament preguntada per la proposta, se n'ha desvinculat assegrant en diverses ocasions que la borsa d'aturats "no forma part d'una decisió d'aquest Govern" i que "no hi ha cap decisió adoptada en aquest sentit". D'altra banda, i relligat amb els plans del Govern, Munté tampoc ha volgut parlar sobre la compra d'urnes per al referèndum, els mètodes que se seguiran per preparar la cita, o com es pot fer sense implicar els funcionaris. "No ens consta que el govern de l'Estat expliqui públicament les seves estratègies pel procés. Tampoc que expliqui les deliberacions dels òrgans de decisió del govern de l'Estat. Per què hauríem de fer-ho nosaltres?", ha sentenciat, tot refermant que per a l'Executiu català "l'important és donar compliment al mandat i al compromís que s'ha assumit per fer el referèndum". Les crítiques de l'oposició Amb aquesta resposta, la portaveu ha volgut tancar la porta a cap comentari formal des del Govern davant la possibilitat que, tal i com ha explicat el diari Ara, diversos departaments estiguessin enfrontats pels tràmits a seguir en la compra d'urnes per al referèndum. Malgrat això, des de l'oposició sí n'han volgut parlar i el portaveu de C's, Carlos Carrizosa, ha assegurat que una "crisi interna" està "sacsejant" JxSí  i ha afegit que "no són molta notícia les crisis internes al si del separatisme". El diputat ha assegurat que saben que hi ha "baralles" per decidir qui signa la convocatòria, sobre qui compra les paperetes i ara sobre qui encarrega les urnes. D'altra banda, ha dit que "voten diferent" al Parlament i ha asseverat que estan "nerviosos". Davant d'aquesta situació, ha reclamat que es posin "urnes i paperetes de veritat" en unes noves eleccions al Parlament. Des del PSC, la portaveu parlamentària Eva Granados ha criticat que es dediqui un percentatge dels recursos públics a fer el procés "etern" i una altra part "a veure com es posiciona cadascun dels partits" davant d'una possible convocatòria d'eleccions. La socialista ha dit que decidir qui compra les urnes forma part d'un procés que ha assegurat que "no tindrà lloc" perquè tant els lletrats del Parlament com el Consell de Garanties Estatutàries "han dit que no es pot dur a terme el referèndum". "Ens sembla el joc del gat i la rata i no el que esperaríem els catalans, que és un govern que governés", ha declarat. Preguntat per la mateixa qüestió, el portaveu del PPC, Alejandro Fernández, ha assenyalat que "és evident que hi ha una total i absoluta desconfiança entre el president de la Generalitat i el senyor Junqueras" i que "tothom s'intenta amagar a l'hora d'assumir responsabilitats serioses perquè estan veient les conseqüències" del procés. "Sobre les divisions que hi ha al Govern s'han escrit cròniques i cròniques en les quals poca cosa puc avançar", ha indicat el portaveu popular qui ha lamentat el fet que "posen per davant els seus interessos partidistes dels interessos reals dels catalans". "Cada vegada més es nota que aquesta divisió farà inviable un procés que des de fa temps considerem que està políticament liquidat", ha conclòs. "Ningunejar o escoltar" Per últim, preguntada pels contactes a l'estranger de l'Executiu, Munté ha defensat que l'entrevista del president, Carles Puigdemont, amb l'expresident dels EUA Jimmy Carter "forma part de normalitat dels contactes que el Govern pot mantenir amb diferents representants europeus i internacionals", i ha reiterat que "en cap cas se li va demanar cap posicionament favorable a res".  A més, Munté ha aprofitat per criticar que des del govern espanyol i antics ministres intentin "ningunejar" els contactes del Govern però alhora "hagin d'invertir tantes energies i es deguin favors". "És molt contradictori. Se'ns escolta o no? Se'ns ninguneja o no? Tenim la certesa que el procés català està sobre la taula de molta gent influent, i tenim la sort que se'ns escolta i podem explicar el mandat democràtic que tenim", ha conclòs.

Summary: Munté circumscriu la creació d'una borsa d'aturats per a les tasques del referèndum a una proposta d'ERC


La primera ministra d'Escòcia, Nicola Sturgeon, ha assegurat aquest dimarts que cal que "el diàleg substitueixi la confrontació" entre Catalunya i Espanya. "És hora que el govern espanyol s'assegui amb el govern de Catalunya. És hora que parlin de trobar camins cap endavant", ha dit. Sturgeon ha remarcat que s'ha de tirar endavant "amb respecte a l'estat de dret" però també "amb respecte a la democràcia i al dret del poble de Catalunya a determinar el seu futur". "Quan la gent de Catalunya, ciutadans europeus, van ser violentament atacats per la policia per intentar votar, la UE hauria d'haver parlat, clar, i condemnar-ho", ha remarcat durant un discurs al congrés del seu partit.

Summary: Sturgeon insta Madrid a "parlar i buscar una sortida" amb Catalunya que respecti el dret a l'autodeterminació


La web impulsat pel primer secretari del PSC, Miquel Iceta, amb motiu de l'1-O –'garantia.cat'- facilita models de denúncia per a ciutadans que siguin cridats a les meses electorals o per aquells funcionaris als que se'ls requereixi obrir un local. En l'apartat 'Assessorament' s'inclou un enllaç amb el web de l'associació de juristes 'Llibertats', on les primeres entrades que apareixen són els models de denúncia per a persones que es trobin en aquesta situació. D'altra banda, el PSC ha incorporat al seu web 'socialistes.cat' un model de carta dirigida al Govern per aquells ciutadans que siguin cridats a formar part d'una mesa electoral per tal que hi renunciïn informant que no donen per vàlida la convocatòria a formar part d'aquest taula recordant que el referèndum ha estat suspès pel Tribunal Constitucional (TC).

Summary: La web d'Iceta sobre l'1-O facilita models de denúncia per a ciutadans que siguin cridats a les meses electorals


Es tracta d'una nau amb una superfície de 28.500 metres  ACN Granollers.-L'empresa Segro, especialitzada en el sector immobiliari, industrial i logístic, ha incrementat la seva presència a Catalunya amb l'obertura d'un nou magatzem logístic d'ultima generació a Granollers. Es tracta d'una nau de 28.500 metres quadrats, propietat de ID Logístics, que Segro ha llogat a aquest l'operador internacional i que va construir-se l'any 2009. Amb aquesta adquisició, a més de guanyar posicions al territori català, Segro demostra el seu interès en la zona del Vallès, "un punt estratègic per per la distribució de mercaderies cap el sud d'Europa", segons apunten fonts de la companyia. El nou edifici està construït amb els més alts estàndards de qualitat i compta amb un sistema d'alta prevenció d'incendis.  David Alcázar, director d'Segro Espanya comenta que l'adquisició d'aquest magatzem a Granollers, "està en línia amb l'objectiu de fer créixer la cartera de magatzems d'última generació de la companyia a Espanya, combinant adquisicions d'inversió i el procés de promoció".

Summary: L'empresa Segro posa en marxa un nou magatzem logístic d'última generació a Granollers


Operatiu contra el frau elèctric a Figueres per lluitar contra el cultiu de marihuana i els continus talls de llum, que van a més quan arriba l'hivern. Guàrdia Urbana, mossos i operaris d'Endesa han inspeccionat 50 habitatges del barri de Sant Joan per tallar les connexions a aquells que punxen electricitat. Fins al migdia s'han detectat quatre cases amb els comptadors manipulats i s'ha trobat una plantació de marihuana amb 135 plantes. El dispositiu, que ja havia estat planificat, coincideix amb les queixes de l'alcaldessa Marta Felip que ha demanat solucions a Endesa per reforçar la xarxa. Tot i que hi ha picaresca, l'Ajuntament assegura que només una de cada quatre llars té la llum punxada i que això no justifica les apagades constants.  Nou operatiu policial a Figueres per lluitar contra el frau elèctric. Aquest cop, ha tocat el torn a 50 habitatges del barri de Sant Joan, compresos entre els carrers Ramon i Cajal, Esculapi i Doctor Marañón. Diverses furgones amb agents de l'Àrea Regional de Recursos Operatius (ARRO) han blindat la zona des de primera hora del matí per permetre que els tècnics d'Endesa revisessin els comptadors. Al dispositiu, que s'ha fet conjuntament entre Mossos d'Esquadra i Guàrdia Urbana, hi han pres part una cinquantena d'agents de la policia catalana i una dotzena de la local. Dels 50 habitatges, se n'han detectat quatre que defraudaven llum. Dos d'ells estaven connectats directament a l'estesa elèctrica del carrer i els altres dos tenien els comptadors punxats. "La motivació de l'operatiu, un cop més, han estat les reiterades queixes veïnals pels talls de llum i les sospites fonamentades que en algun dels habitatges hi havia plantacions de marihuana", ha explicat el cap de l'ABP de Figueres, l'inspector Alfons Sánchez. Aquest dimarts, els mossos han trobat una plantació en un dels domicilis. En total, hi havia 135 plantes de marihuana que creixien en una habitació. I en dues cambres més, hi havia restes que també s'hi havia cultivat droga.  Els Mossos d'Esquadra i la Guàrdia Urbana denunciaran ara els inquilins dels habitatges que tenien la llum punxada per defraudació del fluid elèctric. I en el cas del domicili on s'hi cultivava marihuana, faran el mateix, en aquest cas però per un delicte contra la salut pública.  Continus talls a l'hivern La situació d'apagades contínues que viu el barri, on s'hi concentra la població d'ètnia gitana, no és nova. De fet, els veïns de tota la vida (ara hi queden unes vint famílies) fa temps que se'n queixen. Asseguren que només durant la darrera setmana, han arribat a patir fins a set talls d'electricitat. "I en dos d'aquests cops, amb la fred que feia, ens hem quedat sense llum durant tota la nit", explica un d'ells. Segons aquests veïns, aquesta situació va a més cada vegada que arriba l'hivern. "Volem solucions, perquè tot i aquests operatius, l'endemà tornem a estar igual", expliquen. Per a ells, la causa de les apagades és clara. Per una banda, aquells qui punxen directament la llum de la xarxa que passa pel carrer. I per l'altra, els cultius de marihuana. Tot plegat, concreten, comporta sobrecàrregues que cremen els tèrmics. "No és que saltin els fusibles de casa, sinó que es cremen els cables del carrer", diuen. Sobrecàrrega de la xarxa El cap dels mossos a Figueres explica que els talls de subministrament es relacionen directament amb les plantacions de marihuana. Però també admet que a l'hivern, quan es connecten estufes i escalfadors, això se suma a la sobrecàrrega que pateix la xarxa i fa que salti la llum amb facilitat.  "Segons els operaris d'Endesa, aquest sector pot suportar una intensitat de 200 ampers, i quan hi ha els talls de llum, la xarxa arriba a acumular-ne fins a 400", explica Sánchez. I hi afegeix: "Hem de pensar que les làmpades que es posen a les plantacions de marihuana consumeixen entre 3 i 5 ampers cadascuna; per tant, només que hi hagi un domicili amb una plantació que en tingui unes desenes, això ja per si sol pot comportar un tall en el subministrament". "És evident que en aquest barri, per una banda, actualment hi ha un factor important que és l'arribada de l'hivern, que suposa que els domicilis facin servir aparells elèctrics per escalfar", indica l'inspector dels Mossos d'Esquadra. "Si a més, a això hi afegim que hi ha veïns que endollen material que fa consums desorbitats, aleshores això provoca els talls", precisa Alfons Sánchez, en referència als cultius de marihuana. L'operatiu policial d'aquest dimarts, que ja porta dies planificant-se, s'ha fet tot just un dia després que l'alcaldessa de Figueres, Marta Felip, reclamés a la companyia elèctrica que posi solucions als continus talls de llum. Segons l'alcaldessa, des de l'Ajuntament tenen contrastat que hi ha entre un 20 i un 25% dels habitatges del barri de Sant Joan que tenen la llum punxada.  Felip, però, creu que aquesta és una xifra que no justifica que cada vespre hi hagi veïns que es puguin quedar sense llum entre tres i quatre hores. Per això, el consistori demana a Endesa que analitzi quin és el problema (si deteriorament de la xarxa o manca de capacitat) i que posi fil a l'agulla per esmenar-ho. Per part de l'Ajuntament de Figueres, ja asseguren que els operatius per lluitar contra la picaresca i la defraudació d'electricitat continuaran.

Summary: Operatiu contra el frau elèctric a Figueres per lluitar contra les plantacions de marihuana i els continus talls de llum


L'imponent monestir benedictí del segle XI de Sant Pere de Casserres (Masies de Roda), una joia del romànic única a Osona, acollirà com cada any el Festival d'Estiu que se celebra durant el mes de juliol. Les restriccions sanitàries per la covid-19 finalment no seran cap impediment, tot i que s'ha buscat la manera d'adaptar-s'hi, segons ha explicat la consellera de Cultura del Consell Comarcal, Núria Arau. En aquest sentit, s'ha limitat l'aforament a 130 cadires, enlloc de 300, que estaran situades a un metre i mig de distància i també es demana a tothom que porti mascareta. Clara Peya i Paula Valls són les caps de cartell, però la resta de noms també són femenins, amb l'objectiu de donar visibilitat a la dona en el món de la cultura.  Tot i que amb menys persones de públic, l'"essència" del Festival d'Estiu de Sant Pere de Casserres es manté, ha explicat la consellera de Cultura del Consell Comarcal d'Osona, Núria Arau. Això significa que els concerts es podran celebrar a l'interior de l'església, "mantenint una sonoritat perfecta", i guardant les mesures de seguretat.  Es tracta del primer festival que tindrà lloc a la comarca d'Osona després de la crisi sanitària. El president de la Fundació Antiga Caixa Manlleu, Miquel Torrents, ha destacat que malgrat alguns esdeveniments és "inevitable" que se suspenguin per les mesures de la covid-19, ha afirmat que sempre que sigui possible  volen seguir "ajudant" la cultura i el patrimoni..  El festival començarà el 4 de juliol a les 5 de la tarda amb un cicle de poesia gratuït que porta per títol 'Els vespres Malgastats', de Sarau Mal Gestat. Els seguirà el següent cap de setmana, l'11 de juliol a dos quarts de vuit del vespre, el concert de Paula Valls. L'osonenca presentarà el seu darrer treball "I am", i també aprofitarà per oferir al públic alguns temes que ha composat durant el confinament i que té ganes de compartir amb el públic.  El 18 de juliol, a dos quarts de vuit del vespre, el monestir acollirà el Cor Nebbia, un cor de noies d'Osona que presentaran 'Insensibilitzades'. El darrer concert, el de Clara Peya, serà el 25 de juliol, també a dos quarts de vuit del vespre per presentar 'Estómac'.  Les entrades pels tres concerts, el cicle de poesia és gratuït, ja es poden adquirir a través de la plataforma CodeTickets. Els preus van dels 12 euros anticipada, als 15 en taquilla.

Summary: Clara Peya i Paula Valls, caps de cartell dels Festival d'Estiu del monestir de Sant Pere de Casserres


La Mesa ha rebutjat aquest divendres les peticions de reconsideració de Cs i PSC sobre la polèmica pel vot dels diputats processats en cas d'empat en comissions. L'òrgan del Parlament ha ratificat que s'han de comptabilitzar encara que hi ha 4 diputats de JxCat suspesos pel jutge Pablo Llarena que no voten al ple. JxCat i ERC defensen que s'ha d'aplicar el resultat de les últimes eleccions al Parlament i no l'actual situació de majories al ple. Cs ja va advertir que els presidents de comissions del seu grup, sis en total, no aplicaran aquesta decisió i no proclamaran el resultat en cas d'empat. Per la seva banda, el grup de PSC-Units va assegurar que compliria l'acord de la Mesa en cas que es desestimi la seva petició de reconsideració. Els socialistes però lamenten que un mateix text contra el Govern es pugui aprovar al ple del Parlament amb la situació actual i pugui ser rebutjat en comissió. 	 Cs va més enllà i creu que tampoc s'hauria de comptabilitzar a les comissions els vots dels dos diputats d'ERC, Oriol Junqueras i Raül Romeva, que han designat un substitut perquè exerceixi les seves funcions. Els quatre diputats de JxCat que han decidit no designar les funcions en un company del seu grup i que no voten als plens són Carles Puigdemont, Jordi Sànchez, Josep Rull i Jordi Turull. Sis comissions presidides per Cs Cs presideix sis comissions parlamentàries: comissió d'Interior, comissió d'Empresa i Coneixement, comissió de Polítiques de Joventut, comissió d'Afers Institucionals (CAI), comissió de la Sindicatura de Comptes i comissió de control de la Corporació Catalana de Mitjans Audiovisual (CCMA).

Summary: La Mesa tomba les peticions de Cs i PSC sobre el vot dels diputats processats a les comissions


La circulació ferroviària entre les estacions de Ripoll i Puigcerdà ha estat interrompuda durant una hora aproximadament per falta de tensió a la catenària, segons ha informat Renfe. Tècnics d'Adif han solucionat l'avaria, que s'ha produït a dos quarts de deu del matí i ha afectat un tren que sortia de La Tor de Carol a les 8.50 hores, i que arribarà a l'Hospitalet de Llobregat una hora i quart més tard del previst. L'R3 de Rodalies ja va estar tallada en aquest tram dimecres a la tarda pel mateix motiu i es va establir un servei alternatiu per carretera per suplir aquest tram interromput.

Summary: Interrompuda durant una hora la circulació ferroviària entre Ripoll i Puigcerdà per falta de tensió a la catenària


L’Ajuntament de Tarragona destinarà 5,6 MEUR del romanent de tresoreria del 2016 a inversions, unes actuacions que estaven supeditades a la venda de patrimoni municipal. A l’espera de decidir els projectes concrets, el govern ha avançat que es destinaran, principalment, a necessitats dels barris, infraestructures culturals, patrimoni i espais públics. El consistori ha aprovat la liquidació del pressupost del passat exercici amb un romanent de tresoreria per a despeses generals de 8,3 MEUR. Després de finançar la incorporació de romanents del 2016,  l’import de lliure disposició s'eleva a 6,8 MEUR. D’aquests recursos, a més dels 5,6 MEUR dedicats a inversions, es destinarà 1,15 MEUR a finançar el reconeixement de deutes. Aquesta operació permetrà a l'Ajuntament reduir a zero, per primer cop, els deutes pendents d'exercicis anteriors.

Summary: Tarragona destinarà 5,6 MEUR del romanent de tresoreria del 2016 a executar inversions


L'entitat presenta una campanya com a reacció a la sentència juntament amb En peu de pau, Taca d'oli i Silenci ACN Barcelona.-Òmnium fa una crida a "omplir" els jutjats d'autoinculpacions la setmana vinent com a reacció a la sentència del Suprem. Juntament amb els col·lectius En peu de pau, Taca d'oli i Silenci, l'entitat apel·la els ciutadans perquè es mobilitzin i presentin als jutjats un formulari en què el signant presenta una "confessió autoinculpatòria en forma de denúncia". "Si manifestar-se, si fer ús de la llibertat d'expressió és considerat un delicte per l'estat espanyol, tots plegats som còmplices i autors d'aquest fals delicte", ha assegurat el vicepresident d'Òmnium, Marcel Mauri, durant la presentació de la campanya aquest dijous des de la presó de La Model. Mauri ha recordat que la sentència ha estat "l'atac més greu contra els drets i les llibertats en democràcia" i ha assegurat que la ciutadania està tornant a exercir "tots i cadascun dels seus drets" malgrat "els intents de por" perquè els veïns es quedin a casa. El vicepresident d'Òmnium ha demanat als ciutadans 'que facin un "gest importantíssim" que expressi "compromís" i "solidaritat amb els presos". Així, els ha demanat que la setmana que ve es desplacin fins als jutjats d'arreu del territori per presentar el formulari d'autoinculpació que es pot descarregar a la pàgina web hotornaremafer.cat. "Fem una crida a la ciutadania a venir la propera setmana als jutjats del nostre país a autoinculpar-se dels mateixos delictes pels quals s'ha condemnat en Jordi Cuixart i la resta de líders socials i polítics", ha expressat Mauri, confiat que desenes de milers de persones ho faran a les quatre capitals catalanes. Per ara, Òmnium prefereix no parla de xifres i quin consideren que seria un èxit d'abast de la campanya però totes les entitats apel·len els votants de l'1-O perquè hi participin el màxim nombre possible de persones. Entre els que han participat en la presentació de la campanya hi ha Gabriela Serra. L'exdiputada de la CUP ha afirmat que "són temps de resistència i desobediència". "La nostra inculpació no és només pels que ja tenen sentència sinó també per altres", ha dit en relació amb els detinguts en presó preventiva durant els últims dies i després de visitar tres detingudes a la presó de Wad Ras. També han intervingut des de La Model el primer objector de consciència de l'estat espanyol, Pepe Beúnza, Àngels Alasa (Silenci) i Rosa Maria Llort (Taca d'oli). Entre els assistents a l'acte hi havia cares conegudes com l'activista David Fernàndez, Albano Dante Fachin, Àngels Martínez o l'actor Pep Cruz, entre altres. Possibles conseqüències Preguntat per si el gest pot comportar conseqüències judicials per als ciutadans que presentin el formulari, Mauri ha admès que "tota acció en el marc de la desobediència civil i l'acció no violenta sempre té unes conseqüències". Amb tot, ha dit també que estaran "al costat" de qualsevol persona que tingui dubtes. "Si al final es derivés algun tipus de conseqüència, des de les entitats convocants estarem al costat", ha conclòs.

Summary: Òmnium fa una crida a la ciutadania per "omplir els jutjats d'autoinculpacions" la setmana vinent


El Col·legi d'Aparelladors, Arquitectes Tècnics i Enginyers d'Edificació de Tarragona (COAATT) alerta del perill d'instal·lar piscines inflables, desmuntables o portàtils "en zones de la casa que no estan preparades per suportar tant de pes", com podria ser el cas de les terrasses i cobertes dels edificis. Segons informa la institució, les mesures de confinament dictaminades pel govern espanyol i la incertesa de saber si les piscines municipals obriran i quan ho faran, "ha disparat la compra d'aquests productes aquesta primavera en un intent de cobrir la necessitat i instal·lar-les a certes zones dels habitatges". Per això, el COAATT desaconsella instal·lar aquest tipus de piscines a les terrasses o a les cobertes d'edificis.  El motiu, segons assenyala el col·legi, és que l'estructura dels edificis d'habitatges es construeix per suportar una sobrecàrrega d'uns 240 quilos per metre quadrat, que correspon al pes aproximat del mobiliari i les persones que faran ús de l'habitatge. "En cap cas està pensat per suportar el pes d'una piscina o un jacuzzi, ni el de les persones que l'utilitzaran", apunten. En aquest sentit, precisen, una piscina portàtil d'uns 60 centímetres d'altura arriba als 600 quilos per metre quadrat –que podria arribar als 750 quilos amb el pes dels usuaris. El triple del que una estructura moderna està preparada per suportar, segons el COAATT.  El resultat d'utilitzar piscines inflables, desmuntables o portàtils, a terrasses o cobertes, assegura el COAATT, dependrà molt del tipus d'estructura, del seu estat de manteniment i de l'antiguitat. La col·locació a les terrasses d'edificis relativament nous i sense patologies prèvies pot generar problemes de trencament dels paviments, humitats, corrosió de les armadures i desperfectes de la instal·lació de sanejament. Si la sobrecàrrega és molt alta, el col·lapse és una circumstància molt probable, segons la institució. En el cas d'estructures anteriors als anys 80 o amb afectacions prèvies, la probabilitat del col·lapse de l'estructura és molt important, atès que aquesta ha perdut prestacions i les bigues poden estar afectades per problemes d'humitats que han reduït la seva capacitat. A més, cal recordar que habitualment les terrasses són elements comuns de les comunitats, que el propietari només està autoritzat al seu gaudi i, per tant, que el cost de qualsevol reparació recaurà en la totalitat de propietaris de la finca i no pas als dels que fan un ús totalment inadequat. L'excepció: les petites piscines per a nadons Tret de petites piscines inflables per a nadons i amb un nivell d'aigua que no superi el 15 o 20 centímetres, "està totalment prohibida la instal·lació d'aquest tipus d'elements si l'estructura no s'ha reforçat especialment per a això". "És imprescindible que la comunitat reclami al propietari que vol instal·lar un piscina inflable, desmuntable o portàtil, un certificat de solidesa a un tècnic, que especifiqui les característiques resistents del terra i les limitacions de pes que pot suportar sense causar afectacions a l'estructura de l'edifici", conclou el col·legi. En aquest sentit, el COAATT disposa del portal Obres Amb Garantia, on es pot demanar un certificat de resistència de l'estructura per part d'un tècnic qualificat, el qual permetrà especificar les limitacions de pes i les afectacions de pes de cada immoble concret.

Summary: Alerten del perill d'instal·lar piscines inflables o desmuntables en terrasses i cobertes dels edificis


L'Ajuntament de Lleida treballa conjuntament amb els paradistes dels mercats per donar sortida als seus productes. Arran de la decisió municipal de suspendre els mercats a l'aire lliure dels dimarts i dijous per evitar nous contagis de coronavirus, la Paeria està buscant en solucions alternatives per als paradistes, publicant, per exemple, el directori d'aquells comerços que serveixen les compres a domicili. La prioritat, però, és "minimitzar al màxim" les sortides de casa ja que l'Ajuntament recomana seguir amb el confinament, almenys, fins el 26 d'abril per evitar que hi hagi repunts de positius. Tot i això, la Paeria assegura que la voluntat és que els mercats a l'aire lliure puguin reobrir "tan aviat com la situació ho permeti". L'emergència sanitària pel coronavirus ha dut l'Ajuntament de Lleida a valorar diàriament les mesures a adoptar en base les recomanacions de les autoritats sanitàries vehiculades a través del Departament de Salut. És per aquest motiu que al llarg de les darreres setmanes la Paeria ha pres una sèrie de decisions que es revisen dia a dia, "sempre en funció de les recomanacions dels experts i de l'estat de l'emergència".  És el cas dels mercats a l'aire lliure, que la Paeria va decidir suspendre seguint les recomanacions d'experts, tot i que treballa per poder-los obrir "tan aviat com la situació ho permeti", segons apunten fonts municipals. En aquest sentit, l'Ajuntament de Lleida està cercant solucions alternatives per als paradistes i per donar sortida als seus productes. Els comerços de barri recuperen part de les vendes que havien perdut enfront la gran distribució Els comerços de barri han recuperat part de les vendes que havien perdut enfront les grans cadenes de distribució durant les primeres setmanes de confinament i després de reforçar els seus serveis de subministrament a domicili. Els productors de fruita i verdura també han reforçat aquesta distribució a les llars que ja feien abans de la crisi i, a més, les vendes del Mercat Central als petits botiguers han augmentat de forma considerable, segons la Paeria.


Les infraccions penals han baixat un 15% a Balaguer entre maig de 2016 i abril de 2017 en referència al mateix període de l'any anterior, segons les dades que s'han donat a conèixer aquest dimecres a la Junta Local de Seguretat. Així, s'ha passat de 554 a 473 infraccions, de les quals 351 són contra el patrimoni, generalment furts, danys i estafes, i d'altra banda, ha augmentat un 4% la resolució d'aquestes infraccions. També hi ha hagut un descens important dels robatoris amb força, passant de 88 a 65 en el darrer any, que suposa un descens del 26,1%. El regidor de governació, Gerard Torres, ha valorat molt positivament aquestes dades ''que representen una reducció important respecte a l'exercici anterior''.  La Junta Local de seguretat de Balaguer s'ha reunit presidida per l'alcalde, Jordi Ignasi Vidal, el regidor de Governació, Gerard Torres, el delegat del Govern a Lleida, Ramon Farré i representants dels diferents cossos de seguretat que operen a la capital de la Noguera per avaluar els resultats del darrer any en matèria de seguretat. Torres també ha valorat positivament la ''gran col·laboració entre la Policia Local i la comissaria dels Mossos d'Esquadra ja que es mantenen reunions setmanals que serveixen per prevenir i per coordinar les actuacions a fer''. El regidor també ha destacat que ''s'estan veient els fruits de les diferents campanyes d'educació i de prevenció a diferents col·lectius de joves, de gent gran, escoles i instituts, que han comportat una important reducció de les infraccions en el darrer any''. Durant el darrer any s'han fet un total de 42 activitats formatives i divulgatives destinades a joves menors de 18 anys, persones amb discapacitat, institucions, mares i pares, gent gran, amb un total de 1.135 assistents. La voluntat del consistori és continuar treballant en aquest sentit.

Summary: Baixen un 15% els delictes a Balaguer durant el darrer any


L'Ajuntament de Calafell (Baix Penedès) ha aprovat remunicipalitzar la gestió de les quatre llars d'infants de la ciutat. Des del consitori s'indica que es tracta de la recuperació de serveis municipals externalitzats més important fins a avui, tant per l'import econòmic com per la repercussió social. La mesura arriba després que s'hagi fet el mateix procés amb el servei de grua municipal i amb el de la neteja d'oficines i equipaments. Les quatre llars d'infants ofereixen 283 places, actualment totes ocupades. L'Ajuntament fa aquest pas tot aprofitant que dos dels contractes externs actuals vencen aquest estiu. Els altres dos es resolen de mutu acord amb les empreses adjudicatàries. El consistori destinarà 1,3 milions d'euros a amortitzar la part d'inversió que van fer les adjudicatàries en la construcció dels edificis. Des de l'Ajuntament s'indica que els diners surten del romanent líquid de tresoreria de l'any passat, segons s'ha aprovat també en el ple municipal d'aquest 2 de juliol.

Summary: Calafell inverteix 1,3 milions d'euros per remunicipalitzar la gestió de les llars d'infants


La número dos de JxCat a la llista del Congrés, Laura Borràs, ha tingut un record per Neus Català, morta aquest dissabte als 103 anys. En un acte de campanya a l'Espai Jove de Tàrrega, l'exconsellera ha destacat que la lluitadora antifeixista va tirar endavant tot i viure circumstàncies "molt difícils" -era l'última supervivent catalana del camp de concentració nazi de Ravensbrück. Borràs ha dit que les persones que pateixen aquestes situacions estan tocada per "una aura que les fa especialment resistents". "És el que els passa als nostres presos polítics", ha afegit. Finalment, Borràs ha celebrat que Català hagi pogut complir els seus tres somnis: arribar als 100 anys, poder morir "plàcidament" i fer-ho als Guiamets.

Summary: Borràs destaca que Neus Català va tirar endavant tot i viure circumstàncies "molt difícils" com els "presos polítics"


El Partit Popular i el Ciutadans (C’s) han votat aquest dijous en contra de la candidatura de l’excorresponsal de Canal 9 a Brussel•les, Josep López, per presidir el Consell Rector de la Corporació Valenciana de Mitjans de Comunicació, ens que gestionarà la futura ràdio i televisió públiques. En el primer tràmit de la Comissió de Ràdio Televisió Valenciana i Espai Audiovisual de les Corts Valencianes la votació ha prosperat amb 8 vots a favor (PSPV-PSOE, Compromís i Podem) i 7 en contra (PP i C’s) però deixa en l’aire el seu nomenament definitu, que ha de ser ratificat pel ple de les Corts Valencianes. Els vincles familiars de la seva dona, cosina de destacats dirigents del PSPV-PSOE, generen dubtes en C’s, que considera que el nomenament de López seria “poc estètic”.   En la seva compareixença aquest dijous davant la comissió el candidat ha remarcat la seva independència i professionalitat i el fet que porta 24 anys casat amb la seva esposa. “La família no s’escull”, ha dit, tot afegint que la relació personal amb els cosins de la seva dona no és diària. “No tinc més tresor que la meva trajectòria, decència i independència”, ha dit el candidat- 	 Tot i que en primera instància la candidatura de Josep López havia arribat a la comissió amb el consens de tots els grups a excepció del PP, el diputat de C’s, Toni Subiela, ha justificat aquest dijous el vot en contra explicant  que “no existeixen dubtes sobre la trajectòria professional del candidat, sinó sobre la idoneïtat del seu nomenament”. “Venim de tenir una televisió i una ràdio públiques manipulades i plagades d’endollisme, per la qual cosa ara és la nostra obligació oferir uns mitjans de comunicació diferents”, ha assenyalat Subiela, qui ha subratllat que “no podem canviar una televisió del PP per una anti-PP”.  En una mateixa línia, el grup popular ha anunciat el seu vot favorable als vocals però en contra del president del consell rector. El diputat Jorge Bellver ha indicat que la proximitat a Ximo Puig i els vincles familiars de la seva dona justifiquen el vot contrari del PP.

Summary: Incògnita sobre el president del Consell rector de la nova televisió valenciana després d'un primer rebuig de PP i C’s


L'advocat belga de l'expresident Carles Puigdemont nega que el líder de JxCat fos un "covard" en els dies immediatament posteriors a la declaració d'independència del 27-O per marxar a l'exili. En una entrevista amb l'ACN, Paul Bekaert assegura que va ser una decisió "intel·ligent" anar a Bèlgica i assenyala que alguns dels polítics que es van quedar a Catalunya "no eren conscients del perill de ser a la presó tant de temps". "No crec que els que ara són a la presó sabessin que s'hi estarien tant de temps, potser si ho haguessin sabut també se n'haguessin anat a Bèlgica o a Suïssa", afirma. Bekaert admet que va recomanar a Puigdemont no marxar a Finlàndia, el viatge que va acabar amb la seva detenció a Alemanya. "Vaig advertir-lo que no deixés Bèlgica però no em va escoltar. Ell és un polític i jo sóc el seu advocat, per tant ell ha de prendre les seves decisions", explica. Bekaert, un reconegut advocat flamenc, seguia la situació a Catalunya i havia vist per la televisió el referèndum i la declaració d'independència. Sabia perfectament qui era Carles Puigdemont. Per això admet que no va dubtar ni un moment a representar-lo quan pocs dies després d'aquella declaració a Barcelona el llavors president de la Generalitat es va presentar al seu despatx, al número 34 de Hoogstraat, a Tielt (Flandes), per demanar-li que fos el seu advocat. "Em va causar molt bona impressió i com a veritable home d'Estat estava molt calmat i racional", recorda Bekaert en una entrevista amb l'ACN un any després que Puigdemont i part del seu govern s'exiliessin a Bèlgica.  Puigdemont acabava d'arribar a Brussel·les, era l'impàs entre finals d'octubre i principis de novembre. Després de concertar una cita per telèfon a través d'un "ajudant", el president es va desplaçar fins aquella petita localitat ubicada a poc més d'una hora de la capital belga. Fins que Puigdemont no va ser a Bèlgica, assegura Bekaert, no va tenir cap contacte "directe" o "indirecte" amb ell o el seu equip. "No hi estava en contacte abans que vingués, sempre havia estat en contacte amb bascos però no amb catalans [...] Va ser ell qui va venir a buscar-me", afegeix. Amb tot, admet, sí que seguia la situació a Catalunya. "Era el primer cop que un estat de la UE estava demanant la independència, Escòcia ho havia fet però amb un referèndum legal mentre que el referèndum a Catalunya va ser impugnat per Espanya", argumenta. A més, estava "interessat" en el cas de Puigdemont. "Vaig tenir molt bona impressió, quan coneixes algú per la televisió no et sembla desconegut", diu sobre aquella primera trobada. Preguntat per si va dubtar acceptar el cas, respon: "Per descomptat que no". "Estava segur que l'euroordre no era correcta i que era un abús de la llei i els tribunals belgues no ho acceptarien", afirma. "Tinc molta experiència en euroordres i per motius polítics, en especial per problemes amb l'estat i la justícia espanyola perquè he treballat en casos d'asil per a bascos", afegeix. La decisió d'exiliar-se Bekaert matisa que ell mai va recomanar a Puigdemont venir a Bèlgica, sinó que un cop va ser aquí senzillament va acceptar assessorar-lo i representar-lo. En qualsevol cas, considera, exiliar-se "és una decisió de cadascú" i en aquest sentit no valora la decisió del seu client o els exconsellers, alguns dels quals es troben empresonats a l'Estat. "No crec que els que són ara a la presó sabessin que s'hi estarien tant de temps, potser si ho haguessin sabut també se n'haguessin anat a Bèlgica o a Suïssa", defensa. "Crec que no eren conscients del perill de ser a la presó tant de temps", justifica. Amb tot, sí que remarca que no està d'acord amb "aquells que diuen que Puigdemont ha estat un covard". "No pots fer política des de la presó, és impossible, cal ser lliure per seguir-ho fent i ell tenia el seu dret de marxar a Bèlgica", conclou. Del viatge a Finlàndia a la detenció a Alemanya Un cop retirada la primera euroordre emesa per la jutgessa Carmen Lamela i aixecades les cautelars a Bèlgica contra Puigdemont, el líder de JxCat va viatjar a Finlàndia en contra de les recomanacions de Bekaert. "Vaig advertir-lo que no deixés Bèlgica però no em va escoltar. Ell és un polític i jo sóc el seu advocat, per tant ell ha de prendre les seves decisions", explica. El diumenge 25 de març, amb la segona euroordre reactivada per Pablo Llarena, Puigdemont va ser detingut a Alemanya. "No, no va ser massa savi anar a Finlàndia", assegura el lletrat flamenc. "Era en una reunió amb els meus col·legues aquell diumenge i recordo molt bé que el que pensava, i vaig dir-ho, és que Espanya va esperar fins que va ser a Alemanya abans d'actuar perquè estaven segurs que ni Finlàndia, ni Suècia ni Dinamarca acceptarien l'euroordre i que potser a Alemanya seria més fàcil", rememora. A més, preguntat per si temia que Schleswig-Holstein acceptés extradir-lo per rebel·lió, Bekaert confessa: "Sí, era la meva por". Tribunals belgues Finalment, però, la justícia alemanya va rebutjar extradir Puigdemont per rebel·lió, Espanya va descartar extradir-lo només pel delicte de malversació de fons públics i es va retirar la segona euroordre. A Bèlgica, en canvi, la justícia va rebutjar-la per un defecte de forma i no va arribar a entrar en el fons. Bekaert diu que "per descomptat" hauria preferit que es valorés el contingut de l'euroordre. "Jo era l'advocat a Bèlgica i tenia molts motius per dir que no hi va haver rebel·lió ni violència i tinc molts arguments per lluitar-ho", remarca. Amb tot, es mostra prudent sobre què hauria decidit Brussel·les. "No ho sé, perquè no hi ha cap tribunal belga que s'hagi pronunciat". Per altra banda, l'advocat expressa que tot i que està "acostumat" als problemes amb Espanya, la justícia belga treballa "de forma independent". "Això és un bon senyal de la qualitat del sistema judicial belga: són molt independents", insisteix. Sobre la demanda contra Llarena al país, diu, està convençut que els tribunals belgues són "competents" per jutjar el cas. Futur judicial de Puigdemont Més enllà de la demanda vigent contra Llarena, Bekaert no descarta tornar als tribunals per una tercera euroordre. "No ho sé, és possible, sí", es limita a dir. Per ara, l'equip de defensa de l'expresident -coordinat amb els advocats a l'Estat- estan estudiant anar a instàncies europees. "Ho estem pensant però no hi ha res decidit", apunta. Segons ell, estan valorant opcions com ara acudir al Tribunal Europeu de Drets Humans, a Estrasburg, o al Tribunal de Justícia de la Unió Europea, amb seu a Luxemburg. "Si totes les condicions són allà i hi ha una violació de drets que no ha estat corregida pels tribunals espanyols pots anar a Estrasburg però crec que és aviat i és una decisió que ha de ser presa per tots els advocats", matisa. Un cas "complex" pel context polític De tots els casos que ha defensat el reconegut advocat, Bekaert assegura que la "campanya mediàtica i política al voltant" del cas de Puigdemont "l'han fet complex" però descarta que ho sigui "a nivell legal". "Quan consideres la llei no és difícil, la llei de les euroordres és molt clara", sentencia. En el seu client, diu, es reuneixen tres condicions bàsiques per no extradir-lo: l'absència de doble incriminació, el "risc" de violació de drets humans en cas d'extradició i que una euroordre no pot ser utilitzada "per motius polítics". Per últim, el lletrat respon, una vegada més, a la pregunta de quan creu que tornarà Puigdemont a Catalunya. "No m'ho ha dit. Per ara no podem dir que tornarà cap dia a Espanya, només tornarà, crec, si sap que no serà arrestat", conclou.

Summary: L'advocat belga de Puigdemont nega que fos un "covard" i veu "intel·ligent" la decisió de marxar a l'exili


L’Ajuntament de Caldes de Montbui (Vallès Oriental) ha aprovat concedir la Medalla de la vila a l’exconseller d’Afers Exteriors, Raül Romeva, empresonat provisionalment al Centre Penitenciari de Lledoners per la seva participació en l’organització del referèndum de l’1-O. El consistori ha celebrat un ple extraordinari aquest dilluns al vespre per atorgar aquest reconeixement a Romeva “pel seu compromís amb la democràcia, la pau i la justícia social”, recordant que l’exconseller va viure al municipi dels 9 als 22 anys. En aquest sentit, l’Ajuntament recorda que va establir lligams personals i associatius amb la vila que encara perduren a dia d’avui. Està previst que el lliurement de la Medalla se celebri el proper 29 de setembre en un acte on es convidarà Diana Riba, esposa de Raül Romeva.

Summary: Caldes de Montbui concedeix la Medalla de la vila a Raül Romeva


CCOO demana que les targetes moneder per abonar les beques menjador es reparteixin amb seguretat. Una part dels municipis obrirà els centres educatius i citarà allà les famílies per recollir-les. A parer del sindicat, aquest és un mètode "arriscat" des del punt de vista de la salut pública i "poc coherent" amb la posició defensada pel Govern de confinament total pel coronavirus. "Demanem al departament que no exposi les famílies i els treballadors repartint les targetes moneder d'aquesta forma", ha dit en un comunicat, que afegeix que si finalment es produeixen aquestes entregues presencials, cal que es facin amb totes les mesures de seguretat necessàries i mobilitzant el menor nombre de persones.

Summary: CCOO veu arriscat que s'hagin d'obrir escoles per repartir les targetes moneder de les beques menjador


Lluèrnia, festival del foc i de la llum, es farà el 9 de novembre, des de la posta del sol fins a mitja nit, amb 45 propostes. El festival continua volent ser una festa participativa i aprofitar l'entorn volcànic com a escenari.  Un any més,  artistes visuals i professionals creatius de diferents àmbits acompanyaran els alumnes de les Escoles d’Art de Catalunya i dels centres de la Garrotxa que, amb les seves instal·lacions efímeres, mostraran els espais quotidians amb una nova mirada. Un cop finalitzades les obres al Firal del centre d'Olot, el certamen recuperarà l'itinerari de carrers i places del nucli antic i l'espai de davant de l'Arxiu Comarcal acollirà de nou l'Hort de la Llum. L'artista Quim Domene, més conegut recentment per ser l'autor del polèmic mural de 'La manada',  serà l'hortalà d'enguany.  El festival Lluèrnia ha decidit limitar les instal·lacions a 45 entenent que és la xifra "assumible" per la capacitat de gestió i pressupost del certamen. El programa estarà format per 15 propostes seleccionades d'entre prop de vuitanta que es van presentar a la convocatòria, juntament amb quinze instal·lacions dels alumnes d'escoles d'art de Catalunya i quinze més encarregades per la direcció artística del festival. Entre els encàrrecs hi ha l'Hort de la Llum, que podrà tornar-se a fer davant de l'Arxiu Comarcal. L'artista a qui se li ha encarregat el treball és Quim Domene, un autor amb una llarga trajectòria i un dels artistes visuals olotins més internacionals. Treballa diferents disciplines, pintura, colage, fotografia, reprografia, instal·lacions i escultura. Més recentment se'l coneix també per ser l'autor del polèmic mural de 'La manada' amb rostres de polítics que va acabar malmès. Tampoc hi faltarà la instal·lació conjunta de les escola de primària, la proposta de PimPamPum Foc! o la programació infantil de Lluèrnia Kids.  El tret de sortida de la nova edició del Lluèrnia serà el Vermut dels Enlluernats el 26 d'octubre. Es tracta d'una reunió oberta a tots els voluntaris i col·laboradors del festival, on els autors de les diverses instal·lacions presenten els seu projectes. Després de la bona acollida de la Fumarola del Lluèrnia a Sant Joan les Fonts (Garrotxa) que l'any passat es va fer el dia abans, s'està estudiant fer més rèpliques a altres municipis en col·laboració amb el Consell Comarcal de la Garrotxa.  Ara que ja s'han acabat les obres de remodelació del Firal d'Olot, l’itinerari continuarà ocupant els carrers i places del nucli antic, recuperarà els espais més cèntrics de la ciutat com el Firal, el Firalet i s'apostarà de nou per incloure paisatges naturals. És per això que s'està dissenyant un itinerari que comenci a la base del volcà Montsacopa amb instal·lacions al Passeig del Morrot, les grederes de darrere el cementiri i a sobre el Camí Montsacopa i Carretera de Les Feixes. Restauració de capelletes Seguint la línia iniciada fa dos anys amb el mural Llum del col·lectiu Reskate al final del passatge de Sant Antoni, i la restauració de la imatge La Milagrosa a la fàbrica de ganivets, es farà una nova acció permanent al patrimoni cultural. Enguany s'ha decidit restaurar les tradicionals capelletes que hi ha alguns carrers de la ciutat, estretament lligat a la importància de la indústria dels sants. Algunes estan en bon estat però d'altres estan exposades a espoli o fins i tot han desaparegut per la demolició de l'habitatge. La majoria tenen una precària instal·lació elèctrica. Juntament amb la Delegació del Col·legi d’Arquitectes i de l’ajuntament, el festival vol rehabilitar de "forma discreta" aquest patrimoni amb una actualització personalitzada com podria ser de neteja, pintura i sobretot la il·luminació.  El pressupost del festival es manté igual que els dos darrers anys pel que fa a les aportacions de les administracions. En concret, l'Ajuntament d’Olot continua assumint la part principal amb 60.000 euros, l’OSIC del Departament de Cultura de la Generalitat,15.000 euros a partir de Subvencions per a projectes d’Arts Visuals, i la Diputació de Girona, 5.000 euros més.  El total d’ingressos es completa amb altres aportacions del programa Transefímers de la Xarxa Transversal i diversos patrocinis privats.  La gestió del festival, que no és remunerada, compta amb Xavier Bayona a la direcció artística, un equip de deu persones a la producció i la xarxa de voluntaris que el fan possible.

Summary: Lluèrnia es farà el 9 de novembre a Olot amb 45 propostes


Transports Metropolitans de Barcelona (TMB) recomana no utilitzar el servei de metro els dies 22 i 24 de febrer, dilluns i dimecres que ve, durant les jornades de vaga convocades  pel Comitè d’Empresa, per "evitar aglomeracions", davant els serveis mínims decretats per la Generalitat, que segons l'empresa "no podran absorbir" la demanda d'un dia feiner sumada a la que generi el Mobile World Congress. En cas de necessitat, la direcció del Metro prendrà "mesures de restricció del servei per garantir la seguretat de les persones, sense descartar el tancament d'estacions si hi ha risc que se'n superi la capacitat". El Departament de Treball, Afers Socials i Famílies ha ordenat que dilluns i dimecres es mantinguin uns serveis mínims equivalents al 50% de l'oferta habitual en hores punta (de 6.30 a 9.30 i de 16 a 20 h) i del 30% en la resta de franges horàries. Segons TMB això vol dir que durant l'aturada els trens circularan amb intervals molt superiors als normals, que oscil·laran entre els 8-10 minuts de les hores punta i els 18-20 de les hores vall. En un dia laborable, la xarxa de metro sol registrar 1.300.000 entrades en total, de les quals 332.000 es concentren a la franja de 5 a 10 del matí, i prop de 120.000 en la punta de 8 a 9 hores. La celebració del Congrés de Mòbils farà "incrementar en uns 50.000 viatgers la càrrega diària de passatge". Un volum de viatgers com aquest "no podrà ser absorbit si la capacitat de transport del metro es redueix dràsticament per la vaga", assegura en el comunicat. Per tant TMB recomana considerar altres mitjans de transport o bé evitar els desplaçaments en aquestes dues dates. La Direcció de TMB ha transmès al Departament un informe detallat de la demanda prevista per als dies de vaga per trams horaris i dels efectes que tindrà l'afluència d'assistents al MWC, per argumentar la necessitat d'uns serveis mínims del 80% en hora punta i del 60% en hora vall, més un 100% en línies automàtiques. "Vaga desproporcionada" Pel que fa a la convocatòria de vaga, TMB la considera "desproporcionada en relació amb la realitat de les condicions laborals a Metro" i en relació a les "expectatives clares de millora en el pròxim conveni col·lectiu".  L'empresa detalla que en la negociació s'ha compromès a incloure un increment salarial d’un 1% per al 2016, equivalent a 360 euros anuals per empleat, més una compensació variable lligada a increments de productivitat; la reducció de 8 hores en la jornada anual, fins a les 1.666 hores; la cobertura de totes les baixes que es produeixin a partir d’ara per garantir el manteniment del nivell d’ocupació actual, l'ampliació de la contractació a temps complet de manera progressiva; l'ampliació de la contractació indefinida a partir de jubilacions parcials. En el seu comunicat TMB lamenta que els representants dels treballadors "no hagin valorat l'esforç realitzat per l'empresa" en l'oferta presentada dimecres i desenvolupada ahir en la mediació, que contenia aquestes "importants millores econòmiques i de contractació", i reitera la seva ferma "voluntat de diàleg per avançar cap a un acord en el conveni col·lectiu que beneficiï el conjunt de treballadors de la plantilla i alhora faci avançar el servei de transport de Metro".

Summary: TMB recomana no utilitzar el metro durant la vaga i no descarta tancar estacions per "garantir la seguretat"


La Corporació Catalana de Mitjans Audiovisuals (CCMA) ha rebut recentment una "aportació extraordinària" de 3,5 milions d'euros per part del Govern destinats a continguts. "Aquesta aportació ha estat molt ben rebuda pel director de TVC perquè ha permès reforçar els continguts audiovisuals per competir dignament amb altres ofertes audiovisuals que comptem amb molts més recursos dels que tenim nosaltres", ha apuntat la presidenta en funcions de la CCMA, Núria Llorach, al Parlament.  Tot i això, Llorach ha alertat del risc de tancar aquest 2017 amb una dèficit de 9 milions d'euros degut a la caiguda en publicitat. Una xifra que és possible que s'hi hagin de sumar 12 milions d'euros més degut al canvi d'aplicació de l'IVA en els serveis per part del Ministeri d'Hisenda i el no retorn de l'impost de tot l'any. Llorach ha lamentat que la previsió d'ingressos per publicitat es vegi afectada per una reducció que es preveu que sigui de 9 milions d'euros respecte la xifra inicial que hi havia pressupostada. Ha avisat que a data d'avui es preveu que si no s'adopten mesures de compensació de la despesa existeix el risc d'acabar el 2017 amb un dèficit de 9 milions. També ha alertat del "preocupant risc de desequilibri pressupostari que genera el no retorn dels imports per IVA que tenien previstos als pressupostos del 2017 atès el canvi de criteri que ha fet el ministre Montoro".  Aquestes dades, ha afegit, situen la CCMA en "una situació difícil". Ha reclamat "més aportació pública" de cara els pròxim exercicis perquè sinó "difícilment" la CCMA podrà assumir una caiguda en publicitat com la que està prevista.

Summary: La CCMA rep una "aportació extraordinària" de 3,5 MEUR del Govern per a continguts


Un dels impulsors del moviment assegura no es farà la competència al PDeCAT sinó que es presentarà on hi hagi unitat ACN Barcelona.-Un dels impulsors de la Crida Ferran Mascarell creu que la Crida es presentarà a les eleccions municipals del maig en els llocs on sigui possible la unitat independentista. En una entrevista a 'Els Matins de TV3', l'exdelegat del Govern a Madrid ha explicat que la direcció de la Crida, encara no escollida, haurà de decidir el paper a les eleccions municipals, però a títol personal ha manifestat que creu que el nou moviment serà present als municipis on sigui possible sumar. Així mateix, ha afegit que la Crida no serà allà on es presenti el PDeCAT argumentat que no ha nascut per "competir". De tota manera, ha afegit que s'haurà d'estudiar en cada cas.

Summary: Mascarell creu que la Crida es presentarà a les municipals en llocs on sigui possible la unitat independentista


El governador del Banc d'Espanya, Pablo Hernández de Cos, ha remarcat que cal fer un ús "adequat" i "a temps" dels fons europeus de recuperació. El govern espanyol presentarà dimecres el seu pla i Hernández de Cos ha proposat que es destinin recursos no només a finançar projectes d'inversió, que tinguin "capacitat de transformar l'economia i elevar la seva capacitat de creixement", sinó també a reformes estructurals. En una compareixença al Congrés aquest dimarts, el governador del Banc d'Espanya ha defensat que cal finançar els "costos de transició" que sovint "paralitzen la mateixa reforma". Hernández de Cos ha insistit en la necessitat de fer "modificacions estructurals" en el funcionament de l'economia espanyola que exigeixen "consensos molt amplis" i "perspectives de llarg termini". Les reformes estructurals són "fonamentals" i han d'anar acompanyades de consolidació fiscal per sanejar els comptes públics i reduir el dèficit públic, ha afirmat. La consolidació fiscal només s'ha d'iniciar un cop la recuperació econòmica sigui "sòlida" però cal dissenyar-la ja, ha dit. Mentrestant, cal "mantenir els estímuls" i el suport a empreses i treballadors però de forma "més focalitzada". Segons Hernández de Cos, una retirada primerenca de les ajudes tindria un cost que excediria el seu manteniment. Tot i això, el governador ha afirmat que les ajudes han d'anar dirigides a donar suport a empreses i treballadors perquè s'adaptin als canvis estructurals del sistema productiu. En canvi, creu que no poden servir per sostenir sectors que estructuralment reduiran la seva activitat. També ha apostat per injeccions temporals de capital o ajudes directes a empreses en lloc de crèdits per no deteriorar més la solvència així com facilitar la reestructuració de l'endeutament. Pel que fa als treballadors, ha dit que cal posar èmfasi en les polítiques actives d'ocupació i impulsar la formació per adaptar-se als sectors de futur. "Danys estructurals" Hernández de Cos ha avisat que la crisi del coronavirus, per molt que sigui "temporal", està deixant "danys estructurals" en l'economia. La recuperació serà "incerta" mentre no hi hagi vacuna així com "incompleta" i "desigual". Marge per fusions bancàries El governador del Banc d'Espanya ha reiterat que veu marge per més fusions bancàries i ha insistit en la recomanació de prudència a l'hora de repartir dividends per consolidar la millora de la solvència. "No hem de ser en absolut complaents", ha dit. Pel que fa a les fusions, ha dit que les entitats més grans són més difícils de supervisar però que és la via per millorar la rendibilitat. Pel que fa a la reducció de sucursals o personal, ha opinat que és "perillós mantenir entitats sobredimensionades".

Summary: El Banc d'Espanya demana fer un ús "adequat" dels fons europeus i proposa destinar-los a finançar reformes estructurals


La presidenta de TMB, Mercedes Vidal, assegura que és la transformació "més important de les darreres dècades" i demana "paciència" als usuaris ACN Barcelona.-La ciutat de Barcelona ha culminat aquest dilluns el desplegament de la nova xarxa de bus amb la posada en marxa de les línies H2, V1, V19, V23 i V25,  l'eliminació de les línies 45 i 92 i la modificació de 12 línies existents. La presidenta de TMB, Mercedes Vidal, ha assegurat que el projecte "millorarà enormement les connexions" del transport en superfície i que amb les noves línies s'ha completat la transformació "més important de les darreres dècades". Vidal ha admès que "acostumar-se als canvis no és fàcil", per la qual cosa ha demanat disculpes als usuaris al mateix temps que també els ha reclamat "paciència", ja que alguns d'ells hauran de canviar de línies o fer transbordament. La transformació de les xarxes de bus va començar fa sis anys i hi han intervingut els governs municipals d'Ada Colau i anteriorment Xavier Trias.

Summary: Barcelona culmina el desplegament de la nova xarxa de bus després de sis anys


L'home que aquest dimecres al vespre va resultar ferit de gravetat en un accident de trànsit entre un camió i una furgoneta a la carretera C-25 a Gurb (Osona), va morir pocs minuts després del sinistre, segons ha informat aquest dijous al matí el Sistema d'Emergències Mèdiques. La víctima, que tenia 58 anys, havia de ser evacuada a l'Hospital Vall d'Hebron però no es va poder fer res per salvar-li la vida. En el sinistre també va resultar ferit menys greu un home de 38 anys que va ser evacuat a l'Hospital General de Vic. Els serveis d'emergència van rebre l'avís a les 19.39 hores. El sinistre es va produir a l'altura del quilòmetre 173, on per causes que s'investiguen, els dos vehicles van xocar. L'Eix Transversal va haver de ser tallat en sentit Girona durant diverses hores i el trànsit es va desviar per la C-25D. En total es van activar quatre patrulles dels Mossos d'Esquadra, set dotacions dels Bombers de la Generalitat i tres ambulàncies del Sistema d'Emergències Mèdiques (SEM). A causa del sinistre, també va caldre tallar un carril en sentit Lleida.

Summary: Mor l'home ferit de gravetat en un accident entre un camió i una furgoneta a Gurb


Batet ha acusat les forces independentistes de voler "donar lliçons" i ha defensat que la "Catalunya real" és la que coneixen els socialistes ACN Barcelona.-El primer secretari del PSC, Miquel Iceta, ha instat els partits a superar la "fractura" del país i guanyar "la batalla de l'autogovern, el finançament i la cohesió social". Ho ha dit en l'obertura del Consell d'Alcaldes del PSC que s'ha celebrat aquest dissabte al matí a Barcelona. Iceta considera que les "dificultats polítiques" a Catalunya "estan lluny d'haver-se acabat". "Estem en una etapa de desconcert absolut de la majoria independentista. No saben per on tirar", ha subratllat. Mentrestant, ha dit, els problemes del país es van "amuntegant". Per això, ha demanat als alcaldes que de cara a les properes eleccions municipals estiguin "a la primera línia"  per donar "una estabilitat als governs i una justícia social i de prosperitat econòmica que els ciutadans reclamen i mereixen". Per la seva banda, la ministra de Política Territorial i Funció Pública, Meritxell Batet, també ha acusat els partits independentistes de voler "donar lliçons sobre el que és i vol Catalunya" i ha defensat que la "Catalunya real" és la que coneixen els socialistes.

Summary: Iceta insta els partits a superar la "fractura" del país i guanyar "la batalla de l'autogovern"


El Consell General del Poder Judicial (CGPJ) ha escollit aquest dijous a la magistrada María Lucía Jiménez Márquez com a presidenta de l'Audiència de Lleida, la qual ha obtingut onze vots. Mentre, un altre candidat, Alberto Guilaña Foix, ha aconseguit reunir deu suports. La nova presidenta va ingressar a la carrera judicial l'any 2003, va ascendir a la categoria de magistrada al 2006 i des del 2009 formava part de la Secció primera d'aquest tribunal. Anteriorment, havia sigut la titular dels jutjats de primera instància i instrucció de Cervera (2003-2006) i Figueres (2006-2008). A més, ha estat en comissió de servei als jutjats d'instrucció 1 i 3 de Lleida. Jiménez va ingressar al cos de lletrats de l'Administració de Justícia al 1985, el qual va abandonar un cop es va iniciar a la carrera judicial. A més, ha estat tutora del programa de pràctiques universitàries a les oficines judicials entre el 1995 i 2000 i entre el 2009 i 2011. També va exercir com a tutora docent a l'àrea de Dret Procesal del curs de pràcticum de la Universitat de Lleida. La nova presidenta de l'Audiència és autora de diverses ponències sobre execució penal, a més d'altres vinculades a l'entrada i registre com a diligència d'investigació en el procés penal o el de separació i divorci en la legislació catalana i espanyola.

Summary: La magistrada María Lucía Jiménez Márquez, nova presidenta de l'Audiència de Lleida


Puntualment a les 9 del matí d'aquest dimarts s'ha donat el tret de sortida a les Proves d'Accés a la Universitat (PAU) arreu de Catalunya amb l'examen de llengua castellana, sense cap incidència al llarg de la jornada. Els 3.134 estudiants gironins que s'examinen aquests dies han arribat amb "nervis", com ha explicat la Tura Sala, una estudiant de Banyoles que fa la selectivitat a les aules del campus Montilivi de la UdG. Ella creu que des de l'institut els fan "venir por" i això fa que "a vegades" preparin "massa" aquests exàmens. Per la seva banda, la Clara Angelats de Bescanó (Gironès) es mostrava més tranquil·la i "concentrada" després de fer les dues primeres proves. Pel que fa a la dificultat en les diferents matèries, hi ha disparitat d'opinions ja que alguns estudiants han trobat més difícil la de llengua catalana, mentre que d'altres han deixat en blanc alguna pregunta de la prova de castellà.

Summary: La selectivitat arrenca amb nervis i sense cap incidència a comarques gironines


El president del govern espanyol, Mariano Rajoy, oferirà aquest dilluns a les 21.30h una entrevista a TVE coincidint amb la signatura –també aquest dilluns- del decret de convocatòria de les eleccions generals del 20 de desembre. El president espanyol serà al plató de Torrespaña per respondre les preguntes de la presentadora del Telediario 2, Ana Blanco, però també les de 12 persones seleccionades per una empresa d'estudis sociològics. Seran sis homes i sis dones majors d'edat que segons TVE han estat elegits "atenent a diverses variables d'edat, sexe, territori i ocupació".  Entre aquestes persones hi ha un jubilat, un treballador d'una factoria d'automòbils de Martorell, una treballadora d'una gestoria que pateix incapacitat laboral, un agricultor, una administrativa, una desocupada, un funcionari, un petit empresari, una estudiant universitària, un granger, una mestressa de casa vídua i una educadora. Calendari electoral Segons l'article 115 de la Constitució, la convocatòria d'unes eleccions la fa el president del govern espanyol amb prèvia deliberació del consell de ministres. Això per llei s'ha de fer 54 dies abans de les eleccions i, per tant, la signatura tindrà lloc el pròxim dilluns 26 d'octubre i sortirà publicat al BOE per tenir efecte el 27 d'octubre.  El decret que signi Mariano Rajoy inclourà la data de les eleccions, el 20 de desembre, però també la data per a la constitució de les Corts, que per llei és 25 dies després dels comicis, en aquest cas 14 de gener, segons marca l'article 68.6 de la Constitució. D'aquesta manera, el calendari electoral estableix que el 6 de novembre s'hauran d'haver comunicat els pactes de coalició entre els partits que es vulguin presentar plegats. De l'11 al 16 de novembre s'haurà de notificar les candidatures de cada circumscripció.  El 18 de novembre es publicaran aquestes candidatures, i el 23 de novembre quedaran proclamades. LA campanya electoral començarà a les 00.00 hores del dia 4 de desembre i l'escrutini final es farà el 23 de desembre, incloent-hi el vot exterior.

Summary: TVE entrevistarà Rajoy dilluns coincidint amb la signatura del decret de convocatòria de les eleccions generals


La Sala Trono ofereix tres espectacles a través del seu canal de Youtube aquest cap de setmana. La primera cita serà aquest divendres al vespre amb l'obra 'Al Sostre' de Nigel Planer, interpretada per Oriol Grau i Pau Ferran i dirigida per Israel Solà. Dissabte programaran la funció completa 'Els Tres Aniversaris' de Rebekka Kricheldorf, i finalment diumenge a la tarda 'Lord K', del director Marc Chornet Artells. L'equip de la sala engega aquesta iniciativa amb la convicció que "la cultura és un bé de primera necessitat" i amb la voluntat de no deixar els seus espectadors sense l'oferta habitual. Els professionals també demanen que s'omplin els teatres un cop superada la crisi de la covid-19.

Summary: La Sala Trono ofereix tres espectacles a través de les xarxes aquest cap de setmana


Un jove de 15 anys ha mort electrocutat aquest divendres a la tarda a l'estació de tren de les Borges del Camp (Baix Camp). El noi s'ha enfilat dalt d'un tren de mercaderies que estava aturat en una segona via, ha tocat la catenària i ha patit una forta descàrrega que li ha provocat la mort, segons ha confirmat l'alcalde del municipi a l'ACN, Joaquim Calatayud. Els fets han tingut lloc a quarts de set de la tarda. Segons l'alcalde, el noi estava amb quatre companys més, també menors d'edat, que venien de passar uns dies d'estada al territori i esperaven el tren per tornar a Barcelona. Els cinc nois estaven sols, sense la tutela de cap adult. Sembla ser que una furgoneta els hauria deixat a l'estació i després ha marxat. Segons les primeres informacions el menor era francès o seria estudiant de l'Institut Francès de Barcelona. Els fets han passat a l'estació de les Borges del Camp, als afores del municipi, on no hi ha vigilància ni personal a la taquilla. En un primer moment, i a causa de la descàrrega de la catenària, el noi ha resultat ferit molt greu i ha estat evacuat a l'Hospital Joan XXIII de Tarragona, on ha acabat morint. Els Mossos han obert diligències en relació al cas, on també fan reflectir el fet que una furgoneta ha deixat els menors a l'estació i després hauria marxat. L'alcalde del municipi ha explicat que en el moment dels fets ha arribat un tren de càrrega que s'ha aturat a la segona via per donar al següent tren, que pujava de Reus. Ha estat aleshores quan el noi s'ha enfilat dalt del vagó i ha tocat la catenària. Calatayud ha lamentat que a l'estació no hi ha vigilància i ningú ha pogut controlar els joves, un dels quals "s'ha enfilat i ha patit aquesta desgràcia".

Summary: Mor un noi de 15 anys electrocutat a l'estació de tren de les Borges del Camp


La Generalitat i l'Ajuntament de Barcelona han ratificat el seu compromís amb el Gran Premi de Fórmula 1 del Circuit de Catalunya en la presentació que ha tingut lloc aquest dimecres al MNAC; un compromís que les dues administracions entenen sobretot com un vincle amb el territori de Montmeló i el Vallès Oriental, així com amb la indústria de l'automòbil i la innovació. "Sense les administracions aquest gran premi tindria una situació de dificultats", ha avisat el conseller d'Empresa i Coneixement, Jordi Baiget. El tinent d'alcalde d'Empresa, Cultura i Innovació de Barcelona, Jaume Collboni, ha defensat que l'aportació de l'ajuntament -7 MEUR en els propers tres anys distribuïts en quantitats minvants- és "coherent amb l'aposta del govern de la ciutat per una economia productiva, la reindustrialització i la innovació". El nou cap de la Fórmula 1, Chase Carey, ha afirmat que busquen de cara al futur una "associació a llarg termini" amb el Fórmula 1 Gran Premi d'Espanya Pirelli, que celebrarà la 27a edició el 12, 13 i 14 de maig.

Summary: Govern i Ajuntament de Barcelona es comprometen amb el Circuit de Catalunya com una aposta pel territori i la innovació


El líder del PP a Catalunya, Xavier Garcia Albiol, ha acusat Pedro Sánchez de ser un "venedor de pàtries" i d'utilitzar la bandera espanyola només amb finalitat electoral. Garcia Albiol s'ha mostrat convençut que el líder del PSOE no dubtarà en enterrar símbols constitucionals per pactar, si fa falta,  amb Podemos. Això, segons ha dit, és la diferencia amb el PP, "que no tenim cap problema en expressar els nostres sentiments amb naturalitat i normalitat". "Avui estic donant suport a la bandera espanyola, però ho puc fer amb tota naturalitat el dia 11 de setembre", ha assegurat. Albiol ha participat aquest dissabte al matí a l'acte de jura de bandera civil de la caserna del Bruch.

Summary: Albiol acusa Pedro Sánchez de "vendre pàtries" i d'utilitzar la bandera espanyola només amb finalitat electoral


El 93,6% de les persones que han participat aquest diumenge al referèndum de Madrid sobre la monarquia han optat per la república com a forma de govern que més els agrada. El 6,4% prefereixen la monarquia. Són els resultats que ofereixen els organitzadors de l'esdeveniment, que s'ha celebrat a més de 50 barris de la capital espanyola i a 4 municipis de la Comunitat Autònoma. A Alcobendas el PP va prohibir la consulta, tot i que, segons els organitzadors, els veïns d'aquest municipi van poder votar en dues meses "al seu límit". En total, 23.058 persones van participar en la votació. "És l'inici d'un vendaval democràtic", han assegurat els impulsors de la consulta, a redós de les que s'estan fent a diverses universitats de la geografia espanyola. Els organitzadors del referèndum reconeixen el seu caràcter "simbòlic" i afirmen que dels 23.058 votants que n'han pres part, un 50,7% han estat homes i un 49,3%, dones. La papereta incloïa la pregunta 'Quin és el model d'estat que prefereix per al seu país?'. 21.470 participants, el 93,2%, van triar república, i 1.481, el 6,4%, monarquia. Precisament, els impulsors destaquen que prop de 1.500 persones que prefereixen el sistema actual hagin participat en una consulta "no vinculant" perquè consideren que el tema "s'ha de sotmetre a consulta popular". Del total de participants a la consulta, 18.221 persones ho van fer a Madrid ciutat i 4.837 als municipis d'Alcobendas, San Sebastián de los Reyes, Leganés i Rivas.

Summary: El 93% dels participants al referèndum de Madrid sobre la monarquia prefereixen una república


Pimec ha volgut mostrar el seu malestar davant la "falta de flexibilitat" que la Seguretat Social posa de manifest amb el canvi en el reglament d'afiliació i altes, pel qual obliga a comunicar les baixes i variacions laborals en un termini màxim de tres dies naturals. La patronal de la petita i mitjana empresa alerta que la nova mesura implica "una excessiva rigidesa" que pot generar "seriosos" problemes a les empreses, segons apunta, en cas que es donin tres dies festius seguits. La patronal demana que els tres dies de termini siguin hàbils o laborals i no naturals i reclama que "les mesures encaminades a la reducció del frau s'han de consensuar amb els principals afectats per aquests processos". La patronal ha reiterat que la falta de flexibilitat en els nous terminis dificultarà els empresaris que necessitin cobrir urgentment alguna baixa imprevista donar d'alta el nou treballador i comunicar la baixa o variació, en cas que coincideixi amb tres dies festius seguits. Pimec apunta que en aquesta situació, l'empresari que hagi de substituir urgentment la baixa, assumeix el risc de les conseqüències de qualsevol incidència amb el nou treballador en no poder tramitar o comunicar l'alta en el termini marcat per la llei. Aquest nou escenari, més restrictiu, segons assenyala la patronal, incrementa el risc de "desprotecció" del treballador i el risc per a l'empresari de rebre una sanció si no ha pogut fer efectiva l'alta.  Pimec assegura que els més perjudicats per aquesta mesura seran alguns sectors industrials en què l'activitat és continuada i la producció no s'atura en dies festius, així com el sector d'assistència sanitària, el del comerç, el de la restauració i banquets o esdeveniments i d'oci nocturn, entre altres. La patronal demana que els tres dies de termini siguin hàbils o laborals i no naturals per a la presentació de l'alta, baixa o variació en cas que coincideixi amb tres dies festius seguits, incloent-hi els festius locals. Així mateix, per al president de Pimec, Josep González, "les mesures encaminades a la reducció del frau s'han de consensuar amb els principals afectats per aquests processos i la seva opinió ha de ser valorada perquè la lluita contra el frau i la correcta gestió empresarial avancin sempre en la mateixa direcció i amb èxit".

Summary: Pimec avisa que l'excessiva rigidesa" dels nous terminis de baixa a la Seguretat Social pot crear "seriosos" problemes a les empreses


El Govern ha aprovat aquest dimarts l’acord pel qual es fixen les quanties que han d’assolir els departaments de l’administració de la Generalitat, organismes autònoms i empreses públiques per al 2017 en la contractació reservada a centres especials de treball i empreses d’inserció social. La reserva aprovada per a l’exercici d'aquest any és d’11,5 milions d’euros. Aquest import, que suposa un increment del 32% respecte de l’any anterior, té com a finalitat facilitar l’accés general d’aquests centres i empreses a la contractació pública per tal de donar un suport institucional indirecte a la important tasca social que duen a terme, segons ha destacat el Govern.  El Govern subratlla que aquest increment posa de manifest la voluntat d’impulsar una contractació socialment responsable, tal com reflecteix el compliment decidit dels objectius establerts l’any anterior per part dels departaments, organismes autònoms, empreses públiques i la resta d’entitats que integren el sector públic de la Generalitat. El Govern va ser pioner en l’establiment de la referida reserva social de contractació, mitjançant la Llei 31/2002.  La Directiva 2014/24/UE, de contractació pública, del Parlament i del Consell de la Unió Europea va unificar, el 26 de febrer de 2014, els dos tipus de reserva i va ampliar les possibilitats de realitzar aquestes reserves per a tot tipus de procediment i d’objecte contractual. D’acord amb el Decret 2/2016, de 13 de gener, el Departament d’Afers Exteriors, Relacions Institucionals i Transparència exerceix les atribucions pròpies de l’administració de la Generalitat en l’establiment de criteris, direcció i control de la contractació pública.

Summary: El Govern reserva 11,5 MEUR per a contractes a centres especials de treball i empreses d’inserció social el 2017


El festival Canet Rock 2019 ha penjat el cartell de ‘sold out’, i per primera vegada en les seves sis edicions ha venut les 23.000 entrades disponibles amb quatre mesos d’antelació. Enguany el festival se celebra el 6 de juliol i acull un total de 15 bandes (La Pegatina, Els Pets, Els Catarres, Zoo o Doctor Prats, entre altres) que actuaran durant més de dotze hores ininterrompudes de música al Pla d’En Sala, a Canet de Mar. Abans d’aquesta data, i com a novetat, el certamen editarà el seu primer disc recopilatori de les bandes del festival. Els beneficis de la venda del disc aniran a la plataforma Cultura amb Causa que els donarà, al seu torn, a la Fundació Esperanzah per a les diverses causes socials amb què treballa.  La presentació del disc recopilatori de les bandes del festival es farà amb un concert gratuït de Buhos –un dels grups que actuaran al Canet Rock 2019- al campus universitari de Vic, el proper 19 de març. Els beneficis de la venda d’aquest disc es destinaran a la plataforma Cultura amb Causa de la qual forma part CanetRock. Els diners els distribuirà la Fundació Esperanzah a diverses causes socials amb les quals treballa.

Summary: Canet Rock exhaureix les entrades quatre mesos abans del festival


El grup Catalana Occident ha guanyat 205,8 milions d'euros el primer semestre de 2018 la qual cosa representa un increment del 8,2% més en relació al mateix període de l'any passat. Els ingressos de la companyia d'assegurances s'han situat en 2.326,4 milions, un 1,4% més que els primers sis mesos de 2017. En el comunicat que ha enviat aquest dijous a la Comissió Nacional del Mercat de Valors (CNMV), Catalana Occident ha destacat que el comportament de les dues branques d'activitat de l'asseguradora -negoci tradicional i assegurances de crèdit- ha estat "sòlid". Pel que fa al negoci tradicional (assegurances de Catalana Occident, Plus Ultra Assegurances, Assegurances Bilbao, NorteHispana Assegurances i Previsora Bilbaïna), es va mantenir en 1.347,2 milions d'euros. Les assegurances de crèdit (Atradius Crèdit i Caució i Atradius Re) van ingressar 979,2 milions d'euros, un 3,5% més que el mateix semestre de l'any anterior.   El director general del grup Catalana Occident, Francisco Arregui, ha destacat en el mateix comunicat que els resultats del primer semestre de 2018 reflecteixen "la positiva evolució del negoci" ja que els primers sis mesos de l'any han aconseguit "augmentar el nombre de pòlisses en totes les línies de negoci" així com la facturació i el resultat, amb un augment del benefici.

Summary: Catalana Occident guanya 205,8 milions d'euros el primer semestre de 2018, un 8,2% més que l'any anterior


Molts dels comerços de Vic han decidit obrir portes el 12 d'octubre malgrat ser festiu. Davant del moment polític que viu Catalunya, l'Associació Vic Comerç va decidir fer una enquesta entre els botiguers associats i un 95% dels que van respondre van assegurar que tenien intenció d'obrir. Davant d'aquest resultat, l'entitat recomana als comerciants obrir el proper 12-O, malgrat ser un dels festius que no es permet obrir ni per part de la Generalitat ni tampoc per l'Ajuntament de Vic. Des de Vic Comerç asseguren que, igual com es va fer amb l'aturada general del 3-O, aquest dijous serà una "obertura de protesta" per "estar al costat de la Generalitat i del país". Una altra de les ciutats que tindrà els comerços oberts el 12-O serà Berga. En aquest cas, però, es farà de manera autoritzada, ja que és un dels festius amb obertura comercial marcat per l'Ajuntament de Berga.  L'associació Vic Comerç calcula que l'"obertura de protesta" que es farà el 12 d'octubre a la capital d'Osona pot tenir un seguiment de fins un 70% dels comerciants de la ciutat. En aquest sentit, des de l'entitat han explicat que es va fer una enquesta per conèixer l'opinió majoritària dels comerços i un 95% dels botiguers que van contestar es van posicionar a favor d'obrir el 12-O. Vic Comerç ha explicat a l'ACN que la proposta d'obrir el Dia de la Hispanitat ha sortit "des de la base" dels mateixos comerços i s'emmarca en el moment "d'efervescència que viu el país". "Els comerços consideren que no hi ha res a celebrar i, per tant, obriran", ha reblat l'entitat vigatana.  Una altra de les ciutats que tindrà els comerços oberts el 12-O serà Berga. En aquest cas, però, es farà de manera autoritzada, ja que és un dels festius amb obertura comercial marcat per l'Ajuntament de Berga –governat per la CUP-.  A la resta de capitals de la Catalunya Central el 12 d'octubre no està considerat com a festiu d'obertura comercial i, per tant, els comerços no podran obrir. A hores d'ara, les associacions de comerciants del territori no s'han plantejat seguir els passos de Vic.

Summary: Els comerços de Vic acorden fer una "obertura de protesta" el 12 d'octubre malgrat ser festiu


L'Ajuntament d'Hostalric (la Selva) ha qualificat la situació actual del municipi de "bastant crítica" després del pas del temporal Gloria. La borrasca ha desbordat la llera del riu Tordera, així com la riera d'Arbúcies, provocant nombrosos desperfectes en diferents punts de la localitat. L'alcalde, Nil Papiol, ha fet una crida a la ciutadania a respectar el confinament i no exposar-se a situacions de perill. També ha alertat que "no es tracta d'un espectacle" i ha recordat als veïns i veïnes que "no s'han d'acostar a les lleres a fer-hi fotografies ni passar per llocs susceptibles a quedar-s'hi atrapats". Al nucli antic de la població no hi ha llum, com tampoc aigua ni gas en tot el municipi.

Summary: Hostalric qualifica la situació de "bastant crítica" i fa una crida a la ciutadania a respectar el confinament


L'equip de govern de l'Ajuntament de Tarragona ha remodelat el cartipàs municipal després de la dimissió del regidor d'Units per Avançar, l'antiga Unió, Josep Maria Prats. L'àrea de Cultura, que ha encapçalat Prat durant un any i mig, torna a mans de la regidora Begoña Floria. L'estructura administrativa i tècnica d'aquesta regidoria municipal ja està en bona part compartida per l'àrea de Festes de la qual ja n'és coordinadora. Floria deixa la regidoria de Seguretat Ciutadana que gestionarà Javier Villamayor, regidor dels Jocs Mediterranis 2018. Per altra banda, el regidor d'Ocupació del Domini Públic, Mobilitat i Accessibilitat, Josep Acero, portarà també l'àrea de Protecció Civil que també estava fins ara a càrrec de Floria.

Summary: L'equip de govern de l'Ajuntament de Tarragona remodela el cartipàs després de la dimissió del regidor de l'antiga Unió


El fiscal imputa assassinat a la tarotista i al veí de Lloret de Mar detinguts per matar Ana Maria Martos. Segons el relat del fiscal, pels volts del 20 de gener del 2004, Norma Beatriz Kuike i Josep Maria Tarraguell van portar la víctima fins a casa d'ell, a una urbanització de Lloret. Quan estaven al garatge, "els dos van llançar un atac contra ella" i la van matar sense que tingués cap possibilitat de defensar-se. Després, continua el fiscal, seguint les indicacions de Kuike, Tarraguell va ficar el cos dins un bidó, el va omplir de ciment i el va enterrar en una parcel·la de la seva propietat. La policia va trobar el cadàver nou anys després que els seus familiars denunciessin la desaparició.

Summary: El fiscal imputa assassinat a la tarotista i al veí de Lloret de Mar pel crim del bidó


La delegada del govern espanyol a Catalunya, Teresa Cunillera, s'ha mostrat partidària de l'indult als polítics empresonats en cas de condemna. "Per concedir un indult hi ha d'haver una sentència ferma i hi ha d'haver una petició igual de ferma del que accepta la sentència. Si es demana l'indult jo en soc partidària, clar. Però l'han de demanar", ha reflexionat en veu alta Cunillera en una entrevista aquest dissabte al programa 'El Suplement' de Catalunya Ràdio. En paral·lel, la delegada del govern espanyol a Catalunya ha titllat de "desafortunats" els comentaris insultants contra l'independentisme –definits com a 'colpistes' i 'nazis'- en el xat de jutges del CGPJ. "No m'han agradat, però són comentaris en l'àmbit privat. I crec que no posen en qüestió la tasca judicial", ha assenyalat Cunillera, que també ha volgut posar en valor l'actual "ambient diferent per negociar" entre els governs espanyol i català. De fet, la delegada del govern espanyol a Catalunya ha parlat d'una atmosfera "molt més tranquil·la i sense imposicions" i ha assenyalat que el nou president espanyol ha complert la seva paraula "lliurant-nos de Rajoy". Ara bé, Cunillera reitera que el diàleg entre l'Estat i Catalunya s'ha de situar forçosament en el marc de la Constitució. "La Generalitat posa unes demandes que sap que no contempla la Constitució i que, per tant, són impossibles d'encabir", ha recordat Cunillera, que ha defensat que el govern del PSOE "ofereix ara una reforma de la Constitució i un aprofundiment de l'autogovern de Catalunya". "Oferim coses que d'entrada la Generalitat diu que no, però crec que en general ells saben que aquest és el camí", ha comentat la delegada del govern espanyol a Catalunya. Finalment, Cunillera ha reclamat al Govern que "no infringeixi la llei" però ha lamentat que "sovint les promeses es trenquen".

Summary: Cunillera es mostra partidària de l'indult als polítics empresonats en cas de condemna: "Però l'han de demanar"